Polisie se opleidingsprogram aansienlik verkortFoto: SAPD, Facebook Brig. Hangwani Mulaudzi, polisiewoordvoerder, het Dinsdag in ŉ verklaring gesê die opleidingsprogram is tot ŉ “intensiewe” agt maande lange opleidingsprogram verkort. Mulaudzi het gesê 5 000 rekrute het op Maandag 11 April by polisieopleidingsentrums regoor die land met dié nuwe program begin. “Altesaam 3 000 rekrute is tans besig om hul 12 maande van praktiese opleiding te voltooi as deel van die ou program wat uitgefaseer word. Dit beteken 8 000 rekrute sal reg wees om in Desember 2016 ontplooi te word,” het Mulaudzi gesê. Lt.genl. Nhlanhla Mkhwanazi, die afdelingskommissaris van menslike hulpbronontwikkeling, het gesê die aangepaste opleidingsprogram het ten doel om ŉ meer “pro-aktiewe polisiëringkwalifikasie” daar te stel en aandag te gee aan operasionele behoeftes op alle vlakke. “[Die program] plaas klem op ŉ toegewyde, gedissiplineerde en professionele polisiediens wat in samewerking met ŉ aktiewe burgerskap optree.” Mkhwanazi het gesê rekrute sal akademiese en praktiese opleiding ontvang, asook ŉ ervaringsleerfase by gemeenskapdienssentrums en polisiestasies naby die opleidingsentrums ondergaan. Die program skop af met ŉ induksiefase van een maand waarin die rekrute blootgestel word aan die basiese aktiwiteite van ŉ polisiestasie en dienssentrums. Vroeër vanjaar het die vuurwapenbevoegdheid van polisiebeamptes onder die vergrootglas gekom nadat AfriForum gesê het dat ŉ interne ouditverslag toon dat 27 329 (17%) van polisiebeamptes landwyd onbevoeg is om vuurwapens te dra. Daarby is 7 578 (47%) van Oos-Kaapse polisiebeamptes ook nie bevoeg of opgelei om ŉ vuurwapen te hanteer nie.